text: Kræftfremkaldende farve fundet i pickles
  22 september 2017 kl. 16.42
  Fødevarestyrelsen advarer om kræftfremkaldende farevstof i et glas med pickles.
  Kig en ekstra gang i køkkenskabet. Der kan være kræftfremkaldende pickles på hylden.
  Fødevarestyrelsen fortæller, at der er fundet Rhodamin B i et glas Alssman Turnip Pickles. Rhodamin B kan være kræftfremkaldende og er ulovligt at anvende i fødevarer.
  Megafood ApS tilbagekalder nu glasset med pickles, der er solgt i specialbutikker i Jylland.
  Det drejer sig om Alssman Turnip Pickles i glas med en nettovægt på 2 kg. Produktionsdatoen er 09/2016 og mindst holdbarhedsdatoen er 09/2018. Produktet har EAN-stregkode: 0 989265 463501.
  Står der sådan et gals pickles derhjemme, skal man levere produktet tilbage til butikken eller kassere det.
  